2018. 08. 27.

Kiskőrösi Tankerületi Központ

Kiskunhalasi Fazekas Mihály Általános iskola

Sajtóközlemény

felújított iskolaépületben kezdik a tanévet a fazekas iskolában

**A Széchenyi 2020 program keretében megvalósult projekt keretében újult meg a Kiskunhalasi Fazekas Mihály Általános Iskola épülete. A fenntartó, a Kiskőrösi Tankerületi Központ az EFOP 4.1.3 pályázati konstrukción nyerte az ehhez szükséges 145 millió forintot. A fejlesztés eredményeként, a fűtéskorszerűsítésnek, szigetelésnek és nyílászáró-cserének köszönhetően korszerűbbé vált épület egyúttal sokkal szebb és kényelmesebb is lett.**

Az iskola épületének igényes és esztétikus megjelenése a felújítást végzett Modinvest Kft. munkájának eredménye. Az egyes munkafázisok úgy valósultak meg, hogy a kivitelező és az iskola vezetése hetente egyeztetett a részletekről. Az elegáns, kellemes színek, a megújult üvegfolyosó, a bútorzat egy részének cseréje az elvárásoknak megfelelő, esztétikus környezetet eredményezett.

A két fő épületrész közötti üvegfolyosón az alumíniumkeretes ablakokat korszerűbbekre cserélték az energiatakarékosság érdekében. A főépület és egy tantermi blokk 18 cm-es külső hőszigetelést kapott. Az elavult kazánokat korszerűbbre cserélve a kazánház felszabadult, így átalakítása után oda lehetett költöztetni a korábban szükségteremben elhelyezett könyvtárat. Ennek köszönhetően nyert az iskola egy tágas, világos aulát is, aminek látványa az iskolába lépő számára újabb kellemes benyomást okoz. Rendezvények színhelyeként szolgálhat majd, ahol a kiállítási eszközök elhelyezésére és a tér elválasztására is lehetőséget teremtettek.

Az emeleten kialakítottak egy olyan helyiséget, mely korszerű be- és elrendezésével lehetővé teszi kis- és nagycsoportos tanulói foglalkozások tartását, műhelyfoglalkozások során pedig az Oktatási Hivatal báziskolájaként kapott feladatok ellátását is segíti.

A tanulói szekrények is új ajtókat kaptak, így két-két tanulónként zárható részbe tudnak majd pakolni. Szociális helyiségek is újultak meg, és sikerült kialakítani egy tárgyalót. Két tanterem és az új könyvtár korszerű és esztétikus bútorzatot kapott.

Beszerzésre kerültek kültéri fitnesz eszközök, melyek elhelyezése és rögzítése a közeljövőben történik meg.

Az egész épületet érintő, pályázati forrásból történt felújításhoz kapcsolódóan szükségessé váltak további, kisebb munkák. Ezekben a fenntartó Kiskőrösi Tankerületi központ, a működtető Kiskunhalas Város Önkormányzata és az iskola Szülői Munkaközössége, valamint az iskolát rendszeresen támogató Segíts Magadon Alapítvány is részt vállalt. Az energiatakarékosság mellett az is fontos szempont, hogy a tanulók és az iskolában tartózkodó felnőttek közérzetére is tartósan jó hatással legyen a környezet, melynek rendben tartásában mindenki részt vállal.

Az EFOP-4.1.3-17-2017-00195 projekt 2018. augusztus 31.-én zárul, a felújítás átadásra az ünnepélyes tanévnyitót követően került sor.